Annette Lind (S), 2023-10-27:
Tak for ordet, og tak til ministeren for nordisk samarbejde for, at vi kan have den her redegørelsesdebat.
Jeg synes, at den er enormt vigtig, og jeg synes, at det er enormt vigtigt, at vi i det hele taget taler det nordiske fællesskab og samarbejde op.
Vi har lige hørt talen af forsvarsministeren, som lige har været her, og det er jo mere vigtigt end nogen sinde.
I redegørelsesdebatter er der tradition for, at vi kigger tilbage på året, der er gået.
Jeg vil også kigge fremad, fordi vi jo har en vision for 2030 om at være verdens mest integrerede og bæredygtige region.
Det er også sådan, at de 12 ministerråd alle sammen kommer til at arbejde for et konkurrencedygtigt Norden, et mere socialt bæredygtigt Norden og et grønt Norden.
Det gør vi selvfølgelig også i Nordisk Råd.
Og det er besluttet, at man skal lave nye samarbejdsprogrammer og mål for de 12 ministerråd.
Den her redegørelsesdebat er bygget op på den måde, at alle ministerrådene er kommet med et lille resumé.
Jeg vil koncentrere mig lidt om visionen, og så vil jeg sige noget om sikkerhedssituationen.
Derefter vil jeg sige noget om grænsehindringer, fordi jeg synes, at det er noget af det vigtigste arbejde, som vi overhovedet kan gøre, altså at vi laver bedre forhold for helt almindelige mennesker med helt almindelige job i Norden.
I Norden har vi den her fælles vision om at blive den mest integrerede og bæredygtige region.
Arbejdet med at bremse klimaforandringerne er heldigvis i fokus for samtlige nordiske regeringer.
Der er kommet sådan en halvvejsrapport – eller i hvert fald optakten til det – hvor man kan se, at det grønne er noget af det, som vi skal gøre endnu mere ved.
Den grønne omstilling er nemlig i mine øjne en helt afgørende prioritet for vores nordiske samarbejde.
Norden er anerkendt i hele verden som en garant for en ambitiøs klimahandling, gode klimaløsninger og holdbare bæredygtighedsindsatser.
Det skal vi selvfølgelig fortsætte med at være.
Det gælder f.eks. på transportområdet, hvor tættere nordisk samarbejde om den grænsekrydsende trafik kan gavne både miljø og klima.
Vi er kommet et godt stykke af vejen, for det er nemlig lykkedes Nordisk Ministerråd nu endelig at blive enig om at etablere et nordisk transportsamarbejde, men alle ved jo, at vi alle her på den her side ønsker at gå skridtet videre og få et ministerråd for transport.
Vi har brug for hinanden i Norden, især når vi rammes af pandemi, inflation og krig og ufred.
Derfor skal vi stå endnu tættere sammen om fælles udfordringer og løsninger, så hverdagen bliver lettere for helt almindelige mennesker i Norden og i landene omkring os.
Norden har en særlig forudsætning for at skabe fred ved til stadighed at være budbringer for diplomatiske løsninger og samarbejde.
Det islandske formandsprogram, som vi også debatterer her i dag, bærer titlen »Norden – en kraft for fred«.
Med krigen i Ukraine er samfundssikkerhed kommet meget, meget højt på den nordiske dagsorden.
Både i Nordisk Ministerråd, i Nordisk Råd og for os, der sidder i præsidiet i Nordisk Råd, har den udenrigspolitiske sikkerhedsdagsorden været meget, meget tydelig de sidste år.
Det er jo noget nyt i Nordisk Råd, især i præsidiet.
I næste uge skal vi alle sammen til Nordisk Råd i Oslo.
Vi skal til den store session, og det glæder jeg mig rigtig meget til.
Hovedtaleren er NATO's generalsekretær, Jens Stoltenberg, som vil sætte det nordiske forsvars- og sikkerhedssamarbejde i højsædet.
Efterfølgende får vi medlemmer mulighed for at debattere med både de nordiske udenrigsministre, statsministre og samarbejdsministre.
Det bliver rigtig godt og givende, og jeg glæder mig meget til, at vi fælles med alle ministrene og Nordisk Råd kan gøre en større indsats for det nordiske samarbejde.
Ellers er det jo glædeligt i forhold til den sikkerhedspolitiske diskussion – det hørte vi også at forsvarsministeren og ordførerne sagde før – at vi nu måske er næsten på vej til at kunne få fuldt medlemskab i NATO i Norden, nemlig ved at Sverige får deres medlemskab.
Jeg var selv udenrigspolitisk ordfører for godt halvandet år siden, da vi ratificerede, at både Finland og Sverige skulle være en del af NATO.
Det er længe siden, synes man, så nu glæder vi os rigtig meget over, hvis det endelig sker, at de sidste lande også får taget sig sammen til at indlemme Sverige i NATO.
Heldigvis er det nordiske samarbejde meget andet end krig og ufred.
Meget af ministerrådenes arbejde handler nemlig om at løse grænsehindringer for helt almindelige mennesker med helt almindelige job i Norden.
Jeg er selv udpeget til at arbejde for ministerrådets Grænsehindringsråd, og vi er netop påbegyndt et tættere samarbejde med Nordisk Råds grænsehindringsgruppe.
Og det er altså meget nødvendigt, at vi arbejder tæt sammen, for der er helt almindelige ting, der skal løses, for at man kan få det lettere, når man f.eks. pendler over grænserne.